AFRIKAANSE OPSOMMING: 'n Magneto-optiese val (magneto optical trap, MOT) kan 'n dampwolk van atome vang en afkoel tot in die mikro Kelvin bereik. Drie ortogonale pare laserbundels, elke paar voortplantend in teenoorgestelde rigtings, met die korrekte sirkelvormige polarisasie vorm 'n sogenaamde optiese molasse wat die afkoeling van neutrale atome moontlik maak. Bykomend word 'n ruimtelik nie-uniforme magneetveld geproduseer deur twee stroomdraende spoele in 'n Maxwell gradient-opstelling gebruik om die afgekoelde atome te vang. In hierdie verslag word die invloed van die val parameters, insluitend die laserbundel intensiteit en frekwensie afstemming, die laserbundel deursnit en magneetveld gradiënt, op die aantal atome in die val bespreek. Tweedens word die ontwikkeling van 'n eksperimentele opstelling vir laser afkoeling en vang van 87Rb atome in vakuum met die hulp van 'n MOT voorgelê. Alle komponente van die val is geïmplementeer en gekarakteriseer. Die vakuumsisteem en val-kamer waarin die afkoeling plaasvind is ontwerp en gebou. 'n Rubidium gasbinder is in die vakuumsisteem ingebou om as 'n bron van atome te dien. Die twee eksterne resonator diodelasers wat gebruik is vir die val en die optiese terugpomp is gekarakteriseer. Die optiese opstelling wat nodig is vir die optiese molasse is ontwerp, gebou en gekarakteriseer. Versadigde absorpsiespektroskopie is uitgevoer om die hiperfynstruktuur van 87Rb te ondersoek en om die lasers se frekwensies te stabiliseer. Verslag word gedoen oor die huidige stand van die projek wat betref vordering, resultate en toekomstige werk.